Закон зыбжанэм зэхъуэкIыныгъэхэр халъхьэ
Республикэм законхэр къыдэзыгъэкI и орган нэхъыщхьэм и президиумым и зи чэзу зэIущIэр иригъэкIуэкIащ КъБР-м и Парламентым и УнафэщI Егоровэ Татьянэ. Абы Iуэху нэхъыщхьэу плIыщI хуэдизым щытепсэлъыхьащ.
Депутатхэр хэплъащ «Къэбэрдей-Балъкъэр Республикэм и Уэчылхэм я палатэм IэщIагъэмкIэ и комиссэм Къэбэрдей-Балъкъэр Республикэм и Парламентым и лIыкIуэхэр зэрыхах щIыкIэм и IуэхукIэ» Къэбэрдей-Балъкъэр Республикэм и Законым зэхъуэкIыныгъэхэр хэлъхьэным теухуауэ» КъБР-м и законым и проектыр. Законым тетынымрэ хабзэр хъумэнымкIэ комиссэм и унафэщI Кривко Ми-хаил зэрыжиIамкIэ, документым къыщыгъэлъэгъуащ КъБР-м и Уэчылхэм я палатэм IэщIагъэмкIэ и комиссэм КъБР-м и Парламентым къыбгъэдэкIыу зы цIыхур зэкIэлъыкIуэу пIалъитI нэхъыбэкIэ хагъэхьэ мыхъуну.
Апхуэдэу проектым къыщагъэлъэгъуащ уголовнэ жэуапым ирашэлIауэ щыта, ауэ уголовнэ Iуэхур судым нэмысу щIызэхуащIыжа цIыхухэр КъБР-м и Парламентым и лIыкIуэу КъБР-м и Уэчылхэм я палатэм хагъэхьэ мыхъуну къэзыгъэув мардэр зэрымытэмэмыр икIи абы къару имыIэжу къэлъытэн зэрыхуейр.
Законым и 4-нэ статьям и Iыхьэ 2-м халъхьэ зэхъуэкIыныгъэм ипкъ иткIэ КъБР-м и Парламентым зыхуэфащэ и комитетыр къагъэлъэгъуа кандидатурэхэм хоплъэри, абыхэм ящыщу нэхъ хуэкIуэу къилъытэхэр къыхех. Законопроектым апхуэдэу нэгъуэщI зэхъуэкIыныгъэ зыбжани щаубзыхуащ.
Социальнэ политикэмкIэ, лэжьыгъэмкIэ, узыншагъэр хъумэнымкIэ комитетым къыхилъхьащ «ФадэхэкIхэм-рэ фадэу щымыт адрей псы зэмылIэужьыгъуэхэмрэ розницэм зэрыщащэм пыщIа мардэхэр гъэувыным и IуэхукIэ» КъБР-м и Законым зэхъуэкIыныгъэхэр хэлъхьэным теухуауэ» проектыр. Комитетым и унафэщI Къэжэр Хъусен зэрыжиIамкIэ, фадэ щабэ дыдэхэр ящэну хуимыту къыщыгъэлъэгъуа 5-нэ статьям къару имыIэжу къызэралъытар, а Законым и 6-нэ статьям и япэ абзацыр зэрызэрахъуэкIар.
«Этил спиртыр, фадэхэкIхэр, спирт зыхэт адрей продукцэр зэращIымрэ зэращэмрэ къэралым зэрызэблигъэкIым икIи фадэхэкIыу ирафыр гъэмэщIэным я IуэхукIэ» Федеральнэ законым и 16-нэ статьям халъхьа зэхъуэкIыныгъэхэм зэритымкIэ, фадэхэкIхэр жылагъуэ шхапIэхэм щащэну зэрыхуимытым нэмыщI, адрейхэм деж УФ-м и субъектхэм хуитыныгъэ яIэщ фадэхэкIхэр розницэ сатум зэрыщащэ зэманым, ар зэращэ щIыкIэмрэ щащэ щIыпIэхэмрэ ятеухуауэ нэгъуэщI мардэхэри ягъэувыну. ФадэхэкIхэр жылагъуэ шхапIэхэм зэрыщащэ щIыкIэм теухуа мардэхэр зыгъэувыр Федеральнэ законырщ.
ЗэIущIэм апхуэдэу щыхэплъащ налогхэр зэрытралъхьэ щIыкIэм пыщIа законопроект зыбжанэм. А документ псори КъБР-м и Парламентым и депутатхэм, зыхуэфащэ органхэмрэ организацэхэмрэ хуагъэхьащ ахэр къазэрыщыхъур ягъэхьэзырын папщIэ.
Депутатхэр апхуэдэу хэплъащ федеральнэ закон зыбжанэм я проектхэм, УФ-м и субъект зыбжанэм я парламентархэм къыхалъхьа жэрдэмхэм.
КъБР-м и Парламентым
и пресс-IуэхущIапIэ.
